[Foto’s] Klein nuweling Pta-dieretuin se trotsDie dwergseekoeikalfie wat op 16 Desember in die Pretoriase Nasionale Dieretuin gebore is. Foto:NZGPretoria/Facebook. Die dwergseekoeikalfie wat op 16 Desember in die Pretoriase Nasionale Dieretuin gebore is, is perdfris en gesond. Dr. Robert Campbell, die dieretuin se veearts, het die bulletjie Dinsdag ondersoek en hom gesond verklaar. Daar is ook tydens die ondersoek ŉ sender onder die kalfie se vel ingeplant wat data oor sy herkoms bevat sodat hy altyd maklik identifiseerbaar is. Die dwergseekoei is ŉ bedreigde spesie wat natuurlik in die woude en moerasse in die weste van Afrika, in lande soos Liberië, Ivoorkus, Sierra Leone en Guinee, voorkom. Na raming is daar minder as 3 000 wilde dwergseekoeie oor. Die soort seekoeie se natuurlike habitat is onder druk en hulle word ook onwettig in veral Liberië vir hul vleis gejag. “Die dwergseekoeie kom ongelukkig in oorloggeteisterde lande voor, wat boonop te arm is om op bewaring te fokus. In Suid-Afrika is daar net tien van hierdie soort seekoeie oor, wat onder meer by ŉ teelsentrum in Mokopane en ander dieretuine aangehou word. Al dié seekoeie is deel van ŉ internasionale teelprogram om die spesie te bewaar,” het Craig Allenby, woordvoerder van die dieretuin, gesê. Volgens Allenby is die dwergseekoei veel minder aggressief as sy groter neef wat natuurlik in Suid-Afrika voorkom, juis omdat hulle natuurlik in woude woon waar die diere makliker kan wegkruip. ŉ Volwasse dwergseekoei weeg ŉ kwart van die gewig van sy plaaslike eweknie. Hulle kan tussen 75 tot 100 cm skouerhoogte meet, is gewoonlik tussen 150 tot 175 cm in lengte en kan van 180 tot 275 kg weeg. Hierdie soort seekoeie kan maklik tussen 30 tot 55 jaar in aanhouding leef. Die kalfie sal tot hy uitgegroei is in die dieretuin aanbly waarna hy moontlik met ŉ ander dieretuin of teelsentrum uitgeruil sal word vir ŉ nuwe bul vir die dieretuin. “Dit word gedoen om die genetiese integriteit van die spesie te bewaar,” het Allenby verduidelik.